**HEA EESKUJU**

**LIISA RAAVEL**

Lihula Gümnaasium

Liisa on Lihula Gümnaasiumi abiturient, kes mõtleb suurelt, tegutseb suurelt ja panustab suurelt! Liisa õpib ainult väga headele hinnetele. 2017/18 õa lõpetas gümnaasiumiõpingute kõrvalt veel ka TÜ Teaduskoolis 3 kursust. Olümpiaadidel on ta võitnud esikolmiku kohti: loodusteaduste 1.koht, geograafia olümpiaadi 3.koht.

Oma energia- ja ajaressurssi on Liisa alati jaganud nii oskuslikult, et lisaks suurepärastele õppetulemustele on ta kogukonna noorteelu sihikindel eestvedaja. Aastaid on temale hingelähedane olnud Kodutütarde Läänemaa esindusmeeskonnas osalemine. Ernakese retked ja organisatsiooni tähtpäevade eestvedamine on andnud temale väärtusliku enesekindluse igas olukorras toime tulla. Ka Vabariigi Presidendi Väitlusturniiri 2016.aasta võitjameeskonnas osalemine lisas sellist julgust, et 2017/18 õa võttis Liisa meeskonna juhendamise enda õlgadele ning väitlusturniiri võit toodi taas Lihulasse. Alates 9.klassist kuulub Liisa Lihula Gümnaasiumi Õpilasesindusse, olles juba teist aastat vastutusrikkal juhi asetäitja kohal. Tema päevadesse mahub Lihula Gümnaasiumi ajalehe "Tikker" toimetaja töö, panustamine vabatahtlikuna: 2018- Noored Euroopa Metsades vabariiklikus finaalis; üle-euroopalise sündmuse Mudel Euroopa Parlament meeskonnas nädal aega, tänavu noortekonverentsil Lahe Koolipäev 2018.

Kuni haldusreformini oli Liisa Läänemaa Noortekogu väga tegus liige. Alates 2017.aastast, kui Lihula kuulub Pärnumaa koosseisu Lääneranna valda, algatas Liisa Lääneranna Noortevolikogu kokkukutsumise. Tänaseks on temast saanud selle organisatsiooni juht. Toimeka neiuna on tema korraldada olnud juba kaks suurejoonelist ühinenud valdade noorte sündmust: Lääneranna Osaluskohvik ning noortepäev "Rutiinist välja!". Osavõtjaid kokku 7.koolist mõlemal korral u 120. Kogukond on tehtut kiitnud ning julgelt võib öelda, et ühinenud valdade noored on tänu sellistele kaasamistele saavutanud väga tugeva oma kogukonna tunde! Suur vald ei tundugi enam nii hoomamatuna.

Liisa usub, et inimesed on targad, loovad ja nutikad. See on tema koostöö moto, ning üheskoos on võimalik nii ka suured unistused ellu viia.

HEA EESKUJU ESITAJA

Hilje Tammaru